32004R2169
L 371/18
JURNALUL OFÍCIAL AL UNIUNII EUROPENE
REGULAMENTUL (CE) NR. 2169/2004 AL COMISIEI
din 17 decembrie 2004
de modificare a Regulamentului (CE) nr. 1535/2003 privind normele de aplicare a Regulamentului (CE) nr. 2201/96 al Consiliului în ceea ce privește sistemul de ajutoare în sectorul produselor transformate pe bază de fructe și legume
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2201/96 al Consiliului din 28 octombrie 1996 privind organizarea comună a pieței în sectorul produselor transformate pe bază de fructe și legume (1), în special articolul 6b alineatul (3) și articolul 6c alineatul (7),
întrucât:
(1)
În conformitate cu articolul 9 alineatul (2) din Regulamentul (CE) nr. 1535/2003 al Comisiei (2), actele adiționale la contracte se referă la cel mult 30 % din cantitatea prevăzută inițial în contract. Cu toate acestea, pentru smochinele uscate destinate producției de pastă de smochine, acest procent poate atinge până la 100 % din cantitățile prevăzute inițial în contractul dintre producător și operator. Această derogare nu se prevede decât până în anul de comercializare 2003/2004.
(2)
Întrucât motivele acestei derogări, și anume faptul că producția și exportul sunt permanente de-a lungul întregului an de comercializare, continuă să existe, este necesar ca aceasta să devină permanentă.
(3)
Prin urmare, Regulamentul (CE) nr. 1535/2003 trebuie modificat în consecință.
(4)
Măsurile prevăzute de prezentul regulament sunt conforme cu avizul Comitetului de gestionare a produselor transformate pe bază de fructe și legume,
ADOPTĂ PREZENTUL REGULAMENT:
Articolul 1
La articolul 9 alineatul (2) din Regulamentul (CE) nr. 1535/2003, paragraful al doilea se înlocuiește cu următorul text:
„Cu toate acestea, actele adiționale la contractele referitoare la smochinele uscate netransformate, destinate producției de pastă de smochine se pot încheia până la 31 mai și vor putea atinge până la maximum 100 % din cantitățile prevăzute inițial în contracte”.
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Se aplică din anul comercial 2004/2005.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 17 decembrie 2004.